31977R1784
L 200/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1784/77 НА СЪВЕТА
от 19 юли 1977 година
относно сертифицирането на хмела
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1696/71 на Съвета от 26 юли 1971 г. за общата организация на пазара на хмел (1), последно изменен с Регламент (ЕИО) № 1170/77 (2), и по-специално член 2, параграф 4 от него,
като взе предвид предложението на Комисията,
като има предвид, че Регламент (ЕИО) № 1696/71 предвижда сертифицирането на продуктите, посочени в член 1, прибрани или приготвени в Общността; като има предвид, че следва да бъдат посочени общите правила относно това сертифициране;
като има предвид, че с оглед на специфичната им природа и употреба, определени продукти следва да бъдат изключени от процедурата по сертифицирането;
като има предвид, че на държавите-членки следва да бъде разрешено да сертифицират продукти, изпълняващи условията, посочени в настоящия регламент, чрез оправомощен орган или отдели, специално създадени за тази цел;
като има предвид, че, за да гарантира съответствие с процедурата по сертифицирането, следва да се предвиди проверка в съответствие с подходящи правила;
като има предвид, че съгласно член 2, параграф 2 на горепосочения регламент, сертификати могат да се издават само за продукти, отговарящи на минималните стандарти за качество; като има предвид, че следва да се вземат мерки да се гарантира, че минималните пазарни изисквания се съблюдават от началната фаза на реализиране на пазара;
като има предвид, че, за да се гарантира, че сертифицираните продукти могат да бъдат идентифицирани, следва да се изготвят правила, опаковката да съдържа необходимите данни за официалната проверка и за информация на купувачите;
като има предвид, че на заинтересованите държави-членки следва да бъде разрешено да определят зоните или районите, които да се считат за области за производство на хмел;
като има предвид, че принципът за сертифицирането предполага строги правила относно смесите; като има предвид, че следователно смеси от шишарки от хмел следва да бъдат разрешени само ако съдържат сертифицирани продукти от същия сорт, от същата реколта и същата производствена област; като има предвид, че, за да се гарантира съответствие с настоящата разпоредба, е необходимо също да бъде посочено смесването да се извършва под контрол и смесите да подлежат на същата процедура по сертифициране като техните съставки;
като има предвид, че с оглед изискванията на потребителите е удачно да бъде позволено да се смесва сертифициран хмел, който не е от един и същ сорт и не идва от една и съща производствена област, при производството на брашно от хмел и екстракти; като има предвид, че следователно изискванията за проверка и сертификация следва да бъдат същите, като за смесите от шишарки от хмел, посочени по-горе,
ПРИЕ НАСТОЯЩИЯ РЕГЛАМЕНТ:
Член 1
1. Настоящият регламент се прилага за продуктите, посочени в член 1 от Регламент (ЕИО) № 1696/71, когато са прибрани в Общността или са приготвени от продукти, прибрани в Общността или внесени от трети страни, съгласно член 5 от посочения регламент, с изключение на:
а)
хмел, отгледан в хмелници, притежание на собственик на бирена фабрика и използван от него в естествено или преработено състояние;
б)
изомерни екстракти от хмел;
в)
продукти, получени от хмел и преработени по договор, за сметка на бирена фабрика, при условие че тези продукти се използват от самата бирена фабрика;
г)
хмел и продукти от хмел в малка опаковка за продажба на частни лица за собствени нужди.
Продуктите, посочени в букви а)-г), подлежат на процедура за контрол, която следва да се определи.
2. Процедурата по сертифицирането включва издаването на сертификатите и маркирането и запечатването на опаковките.
3. Сертифицирането се извършва под официалния надзор на държавите-членки на първия етап на пускане на пазара, което значи преди продуктът да е предложен за продажба, и във всички случаи, преди преработка. За шишарките от хмел това трябва да се направи не по късно от 31 март на годината, следваща тази на реколтата. Въпреки това, когато възникнат проблеми с пласирането на определена реколта, горепосоченият срок може да бъде продължен от 31 март до най-късно 31 юли на същата година, съгласно процедурата, определена в член 20 от Регламент (ЕИО) № 1696/71.
4. Процедурите по сертифицирането се извършват в стопанството или в заведения, одобрени от държавите-членки, и наречени „центрове за сертифициране“ или „складове за сертифициране“.
5. Ако, след сертифицирането, опаковката на един от продуктите, определени в параграф 1, се промени, със или без допълнителна преработка, продуктът подлежи на нова процедура по сертифициране.
6. Държавите-членки определят официални органи или служби, оправомощени да извършват сертифициране, и такива, отговорни за гарантиране спазването на режима за сертифициране.
Член 2
1. Етапът на реализиране на пазара, посочен в член 2, параграф 2 от Регламент (ЕИО) № 1696/71, за който са валидни минималните пазарни изисквания, е етапът, на който е издаден сертификата.
2. Факторите, с които трябва да са свързани изискванията, посочени в параграф 1, съдържание на влага и съдържание на чужди тела, се определят за всеки продукт съгласно процедурата, посочена в член 20 на Регламент (ЕИО) № 1696/71.
Член 3
Означенията, нанесени върху всяка опаковка и сертификатът, който придружава продукта, представляват доказателство за сертифициране.
Член 4
Всяка опаковка съдържа най-малко следните означения на един от езиците на Общността:
а)
описание на продукта, включително - в случай на хмел - със или без семена, думите „подготвен хмел“ или „предварително подготвен хмел“, според случая;
б)
наименование на сорта или сортовете;
в)
означение, позволяващо идентифицирането на номера на сертификата.
Тези означения се изписват четливо, с неизличими букви с еднаква големина.
Член 5
Сертификатът включва най-малко следните информации:
1.
за хмел:
а)
описание на продукта;
б)
номер на сертификата;
в)
нето тегло;
г)
производствената област за хмел;
д)
година на реколтиране;
е)
наименование на сорта.
2.
за продукти, приготвени от хмел:
в допълнение към данните, изброени в параграф 1, място и дата на обработка.
Член 6
1. Производствени области за хмел означава зоните или районите на производство от списъка, изготвен от заинтересованите държави-членки.
2. Комисията осигурява публикуването в Официален вестник на Европейските общности на списъка с производствени области за хмел.
Член 7
С изключение на случая, предвиден в член 1, параграф 1, буква а), само хмел, сертифициран в Общността и хмел, внесен от трети страни съгласно член 5 от Регламент (ЕИО) № 1696/71, може да бъде използван за производството на продукти, приготвяни от хмел.
Член 8
1. Когато са в обращение, продуктите, обхванати от настоящия регламент, могат да бъдат смесвани само под контрол в центровете за сертифициране или складовете за сертифициране.
2. Хмелът за смесване трябва да произхожда от същата производствена област и същата реколта, и да бъде от същия сорт.
3. Въпреки това, сертифициран хмел с произход от Общността и от същата реколта, но от друг сорт и от други производствени области, може да бъде смесван при производството на брашно от хмел и екстракти, при условие че сертификатът, придружаващ продукта, съдържа данни за:
а)
използваните сортове, производствените области и годината на реколтиране;
б)
процентното тегло на всеки сорт, използван в сместа;
в)
номерата на издадените сертификати за използвания хмел.
Член 9
В срок от три месеца след влизането в сила на настоящия регламент държавите-членки съобщават на Комисията, която информира останалите държавите-членки, имената и адресите на органите или службите, определени съгласно член 1, параграф 6 и взетите мерки за прилагане на настоящия регламент.
Член 10
Настоящият регламент влиза в сила на 1 август 1978 г.
Въпреки това, брашно и екстракти от хмел, произведени преди 1 август 1978 г., могат да бъдат пускани на пазара без сертификати до 31 март 1979 г. Последната дата може да бъде отсрочвана съгласно процедурата, посочена в член 20 на Регламент (ЕИО) № 1696/71.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 юли 1977 година.